Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για την αδειοδότηση δικτύων και υπηρεσιών ηλεκτρονικών επικοινωνιών"

(2001/C 123/12)

Στις 25 Οκτωβρίου 2000, και σύμφωνα με το άρθρο 95 της Συνθήκης περί ιδρύσεως της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών, ενέργειας, υποδομών, κοινωνίας των πληροφοριών στο οποίο ανατέθηκε η προετοιμασία των εργασιών της ΟΚΕ υιοθέτησε τη γνωμοδότησή του στις 7 Δεκεμβρίου 2000 με βάση εισηγητική έκθεση του κ. Goran Lagerholm.

Κατά την 378η σύνοδο ολομέλειάς της, της 24ης και 25ης Ιανουαρίου 2001 (συνεδρίαση της 24ης Ιανουαρίου), η Οικονομική και Κοινωνική Επιτροπή υιοθέτησε με 79 ψήφους υπέρ και μία αποχή την ακόλουθη γνωμοδότηση.

1. Πρόταση της Επιτροπής

1.1. Η πρόταση οδηγίας αποτελεί μέρος ενός νέου πλαισίου κανόνων για όλα τα δίκτυα και τις υπηρεσίες μετάδοσης που θα διασφαλίσουν την ανταγωνιστικότητα της ηλεκτρονικής αγοράς. Το κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών(1) που προτείνεται στην οδηγία θα αντικαταστήσει την ισχύουσα οδηγία 97/13/ΕΚ(2) σχετικά με κοινό πλαίσιο γενικών και ειδικών αδειών στον τομέα των τηλεπικοινωνιακών υπηρεσιών. Στην ανασκόπησή της για την ανακοίνωσή της του 1999(3), η Επιτροπή εξέφρασε τις έντονες ανησυχίες της για την εφαρμογή της οδηγίας.

1.2. Δεν υπάρχει τη στιγμή αυτή στην Κοινότητα κανένα ομοιόμορφο σύστημα που να διέπει την πρόσβαση στην αγορά τηλεπικοινωνιακών υπηρεσιών, αλλά 15 διαφορετικά εθνικά συστήματα. Συνεπώς, πρέπει να υποστηριχθεί ενεργά η ανάπτυξη πανευρωπαϊκών υπηρεσιών. Μία αποτελεσματική και εύρρυθμη εσωτερική ευρωπαϊκή αγορά μπορεί να δημιουργηθεί μέσω ριζικών απλουστεύσεων των εθνικών συστημάτων.

1.3. Σύμφωνα με την πρόταση, όλες οι υπηρεσίες ηλεκτρονικών επικοινωνιών θα καλύπτονται από μία γενική αδειοδότηση, θα χρησιμοποιούνται δε ειδικά δικαιώματα μόνο για την κατανομή ραδιοσυχνοτήτων και αριθμών. Η πρόταση περιορίζει τον αριθμό των όρων που πρέπει να πληρούν οι επιχειρήσεις παροχής υπηρεσιών και αποσκοπεί στην κατάργηση της απαίτησης για εκ των προτέρων παροχή πληροφοριών για να έχει κανείς πρόσβαση στην αγορά. Υπάρχει επίσης πρόθεση να μειωθούν οι συστηματικοί έλεγχοι που πραγματοποιούνται για να διαπιστωθεί κατά πόσο πληρούνται οι όροι σχετικά με την αδειοδότηση και να ισχύει μόνο ο όρος της σκοπιμότητας του ελέγχου.

1.4. Με την απλουστευμένη αυτή διαδικασία θα μειωθούν σημαντικά τα διοικητικά έξοδα. Σύμφωνα με την πρόταση οδηγίας, οι επιχειρήσεις παροχής υπηρεσιών πρέπει μόνο να επιβάλλουν ένα διοικητικό τέλος, τα δε κράτη μέλη θα επιβάλλεται να δημοσιεύουν τα έξοδα και να τα αιτιολογούν.

1.5. Πρέπει να εισπράττονται φόροι για τη χρησιμοποίηση συχνοτήτων και αριθμών υπό τον όρο ότι θα τηρούνται οι αρχές περί μη εισαγωγής διακρίσεων, διαφανών λογαριασμών, δεόντως αιτιολογημένων σκοπών και αναλογικότητας σε σχέση με τους στόχους, καθώς επίσης και ότι θα τηρούνται οι πολιτικοί στόχοι για την ανάπτυξη καινοτόμων υπηρεσιών και αυξημένου ανταγωνισμού. Η Ευρωπαϊκή Διάσκεψη Ταχυδρομικών και Τηλεπικοινωνιακών Οργανισμών (CEPT) πρέπει επίσης να διαδραματίσει σημαντικό ρόλο στην κατανομή των ραδιοσυχνοτήτων.

2. Παρατηρήσεις

2.1. Στη γνωμοδότησή της το 1999 για την επισκόπηση των επικοινωνιών, η ΟΚΕ έκρινε "ότι απαιτείται εναρμόνιση των όρων αδειοδότησης τόσο όσον αφορά τον τύπο όσο και την πρακτική εφαρμογή τους. Το σύστημα αυτό θα πρέπει να βασίζεται στην έκδοση γενικών αδειών εκτός εάν πρόκειται για την πρόσβαση στις συχνότητες και την αριθμοδότηση. Συνεπώς, η εναρμόνιση δεν θα πρέπει να οδηγήσει στην καθιέρωση ενός επαχθέστερου κανονιστικού καθεστώτος στις αγορές στις οποίες, για παράδειγμα, η έκδοση γενικών αδειών δεν απαιτεί κανένα είδος προεγγραφής".

2.2. Η ΟΚΕ επικροτεί την πρόταση οδηγίας την οποία θεωρεί ισορροπημένη.

2.3. Η ΟΚΕ θεωρεί θετικό το γεγονός ότι στην πρόταση εξετάζονται οι βασικοί όροι της αδειοδότησης. Όπως επισημαίνει η Επιτροπή, το κόστος χορήγησης αδειών και αδειδοτήσεων είναι σε ορισμένες περιπτώσεις πολύ υψηλό, αλλά αυτό ωφελεί τους τελικούς χρήστες. Μία εσωτερική ευρωπαϊκή αγορά μπορεί να επιτευχθεί μόνο εάν με την εναρμόνιση των κανόνων περί αδειών μειωθούν οι τελευταίοι στο ελάχιστο. Αυτό απεδείχθη αποτελεσματικό σε πολλά κράτη μέλη.

2.4. Είναι σημαντικό να μην περιλαμβάνονται στις απαιτήσεις που πρέπει να πληρούνται για τις άδειες, όροι που δεν αφορούν ένα συγκεκριμένο τομέα. Η ΟΚΕ επικροτεί το γεγονός ότι αυτό τονίζεται σαφώς στο άρθρο 6 της οδηγίας. Η ΟΚΕ θεωρεί θετικό το γεγονός ότι αναφέρεται σαφώς (στην περίπτωση 14 της αιτιολογικής έκθεσης) ότι δεν υπάρχει λόγος να απαιτείται συστηματική και τακτική απόδειξη της συμμόρφωσης προς όλους τους όρους. Αυτό μπορεί να θεωρηθεί ως ένα σωστό βήμα για τη μείωση του βάρους που αντιπροσωπεύει το κανονιστικό πλαίσιο για τις επιχειρήσεις.

2.5. Η ΟΚΕ συμμερίζεται την άποψη της Επιτροπής ότι η αδειοδότηση θα πρέπει να χρησιμοποιείται μόνο σε περιπτώσεις ανεπαρκών ραδιοσυχνοτήτων και αριθμών τηλεφώνου, και ότι τα διοικητικά έξοδα θα πρέπει να καλύπτουν μόνο τις διοικητικές δαπάνες που αφορά η προτεινόμενη ελάχιστη ρύθμιση. Φαίνεται να επικρατεί όλο και μεγαλύτερη ανησυχία μήπως αναγκασθούν οι χρήστες τεχνολογιών πληροφόρησης να συμμετάσχουν στο κόστος των δικαιωμάτων χρήσης ραδιοσυχνοτήτων, που μπορεί να υπερβαίνει σημαντικά τα διοικητικά έξοδα και το οποίο δεν έχει καμία σχέση με το αποτέλεσμα των δημοπρασιών.

2.6. Η πρόταση οδηγίας για την αδειοδότηση πρέπει, κατά τη γνώμη της ΟΚΕ, να αναθεωρηθεί ώστε να απαγορεύει ρητά την εξαίρεση των κατ' αποκοπή εξόδων που δεν χρησιμοποιούνται για σκοπό που μπορεί να αυξήσει την αποτελεσματικότητα των ραδιοσυχνοτήτων ή που εντάσσονται στο πλαίσιο μίας διαδικασίας δημοπρασίας η άλλου συστήματος όπου η τιμή χρησιμοποιείται ως μέσο για την επίτευξη αποτελεσματικότητας στην ίδια την κατανομή ραδιοσυχνοτήτων.

Βρυξέλλες, 24 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(2000) 393 τελικό.

(2) Οδηγία του Ευρωπαϊκού Κοινοβουλίου και του Συμβουλίου της 10.4.1997, ΕΕ L 117 της 7.5.1997.

(3) "Προς ένα νέο πλαίσιο για την υποδομή των ηλεκτρονικών επικοινωνιών και τις σχετιζόμενες υπηρεσίες-Ανασκόπηση των επικοινωνιών για το 1999"(COM(1999) 539 τελικό). Γνωμοδότηση της ΟΚΕ, ΕΕ C 204 της 18.7.2000.